[pic] | EUROOPA ÜHENDUSTE KOMISJON |

Brüssel, 16.9.2005

KOM(2005) 434 (lõplik)

1999/0238 (COD)

KOMISJONI ARVAMUS

EÜ asutamislepingu artikli 251 lõike 2 kolmanda lõigu punkti c alusel Euroopa Parlamendi muudatuste kohta nõukogu ühisseisukohas, mis käsitleb ettepanekut:

EUROOPA PARLAMENDI JA NÕUKOGU DIREKTIIV,

millega muudetakse 22. korda nõukogu direktiivi 76/769/EMÜ, mis käsitleb teatavate ohtlike ainete ja valmististe turustamise ja kasutamise piiranguid (ftalaadid mänguasjades ja imikutarvetes)

KOMISJONI ETTEPANEKU MUUTMINEvastavalt EÜ asutamislepingu artikli 250 lõikele 2

1. SISSEJUHATUS

EÜ asutamislepingu artikli 251 lõike 2 kolmanda lõigu punktis c on sätestatud, et komisjon esitab arvamuse Euroopa Parlamendis teisel lugemisel esitatud muudatuste kohta. Alljärgnevalt on toodud komisjoni arvamus parlamendi esitatud muudatuste kohta.

2. TAUST

3. Komisjoni otsus: 10. november 1999

4. Ettepaneku edastamine Euroopa Parlamendile ja nõukogule:10. november 1999

5. Majandus- ja sotsiaalkomitee arvamus: 1. märts 2000

6. Euroopa Parlamendi arvamus esimesel lugemisel: 6. juuli 2000

7. Ühisseisukoha vastuvõtmine: 4. aprill 2005 (ühehäälselt)

8. Euroopa Parlamendi arvamus teisel lugemisel: 5. juuli 2005

9. ETTEPANEKU EESMÄRK

Komisjon tegi esimese ettepaneku muuta direktiivi 76/769/EMÜ 10. novembril 1999. aastal (KOM (1999) 577 (lõplik)), et kehtestada keeld kuue ftalaadi kasutamiseks mänguasjades ja imikutarvetes, mis on ette nähtud suhu panemiseks alla kolmeaastastele lastele,.

Järgnenud arutelu ajal otsustas nõukogu oodata ära tulemused, mida annavad põhjalikud ohtlikkuse hindamise uuringud, mida alustati vahepeal kooskõlas nõukogu määrusega (EMÜ) 793/93 olemasolevate ainete ohtlikkuse hindamise ja kontrolli kohta. Kõnealuse ohtlikkuse hindamisega on nüüd saadud uued teaduslikud andmed.

Lisaks püsiva piirangu kehtestamise ettepanekule kiitis komisjon 1999. aastal nõukogu direktiivi 92/59/EMÜ artikli 9 alusel tehtud otsusega 1999/815/EÜ heaks ajutised meetmed, millega keelati kuue ftalaadi kasutamine mänguasjades ja imikutarvetes, mis on ette nähtud suhu panemiseks alla kolmeaastastele lastele. Komisjon on neid ajutisi keelde uuendanud, pikendades regulaarselt (3 või 6 kuu tagant) otsuse 1999/815/EÜ kehtivust. Liikmesriigid on kehtestanud ka teistsuguseid piiranguid ftalaatide kasutamisele mänguasjades ja imikutarvetes.

Õigusliku olukorra ebakindlus ja siseturul esinevad erinevused tekitavad raskusi kõigile asjaomastele pooltele, kaasa arvatud tööstus. Seepärast tuleks võimalikult kiiresti luua stabiilne õiguslik olukord.

10. KOMISJONI ARVAMUS EUROOPA PARLAMENDI TEHTUD MUUDATUSTE KOHTA

Muudatused, millega komisjoni nõustub

Komisjon on täielikult nõus Euroopa Parlamendi kõigi nelja vastuvõetud muudatusega. Need tulenevad Euroopa Parlamendi ja nõukogu kompromisskokkuleppest, mille eesmärgiks oli direktiivi vastuvõtmine teisel lugemisel. Muudatused on kooskõlas komisjoni ettepaneku eesmärkidega ja säilitavad ühisseisukohas saavutatud huvide tasakaalu.

Ühisseisukoha muudatused puudutavad peamiselt kolme ftalaadi, DINP, DIDP ja DNOP keelu laiendamist kõigile mänguasjadele, mida lapsed saavad endale suhu panna. Lisaks sellele, imikutarvete määratlust laiendati sõna „hügieen“ lisamisega ja komisjonil paluti üle vaadata ka muud rakendused, eriti meditsiinivahendid.

Kompromisskokkuleppe sõlmimist hõlbustasid kaks avaldust, mis komisjon tegi 2005. aasta juuli täiskogu istungjärgu ajal (vt lisa).

11. JÄRELDUS

EÜ asutamislepingu artikli 250 lõike 2 kohaselt muudab komisjon vastavalt eespool toodule oma ettepanekut.

LISA

Komisjoni avaldused:

Juhenddokument (esitatud varem konkurentsivõime nõukogus 24. septembril 2004):

Kohe peale ftalaatide turustamist ning mänguasjades ja imikutarvetes kasutamise piiramist käsitleva direktiivi (millega 22. korda muudetakse teatavate ohtlike ainete ja valmististe turustamise ja kasutamise piiranguid käsitlevat nõukogu direktiivi 76/769/EMÜ) vastuvõtmist koostab komisjon liikmesriikide ekspertidega, kes vastutavad direktiivi 76/769/EMÜ rakendamise eest, ja huvirühmadega konsulteerides juhenddokumendi, et hõlbustada käesoleva direktiivi elluviimist. Dokumendis käsitletakse eelkõige sätteid, millega piiratakse teatud ainete kasutamist lastele ettenähtud mänguasjades ja imikutarvetes, mille kohta kehtib tingimus „mida saab suhu panna“, nagu on määratletud kõnealuse direktiivi lisas.

Sellega seoses vaadeldakse kättesaadavate plastifitseeritud materjalide ja käeshoitavate mänguasjadega seotud aspekte.

Lõhnaained

Komisjon kinnitab oma kavatsust käsitleda mänguasjade ohutuse direktiivi läbivaatamise raames mänguasjades kasutatavate lõhnaainete küsimust. Sellega määratletakse ühtlasi, mis kuulub lõhnaainete hulka, vaadeldakse sobivaid meetmeid avastatud ohtude kõrvaldamiseks ja tagatakse kooskõla kõnealuse direktiivi muude õigusnormidega.